Nuwe groepering vir swaargewigte? | Netwerk24
Nuwe groepering vir swaargewigte?
Deur Michael Green 10 Oktober 2017 21:15
Die Wêreldboksraad (WBR) kan dalk volgende jaar 'n swaargewig- én 'n superswaargewigkampioen hê.
Mauricio Suleiman, president van die Wêreldboksraad (WBR), sê die WBR se mediese span ondersoek tans die moontlikheid van 'n superswaargewig-afdeling. Foto: Getty Images
Mauricio Sulaiman, dié beheerliggaam se president, het aan ESPN gesê die WBR se mediese span ondersoek tans dié moontlikheid.
"Daar is sommige (swaargewigboksers) wat 210 pond (95 kg) weeg en daar is ander wat meer as 250 pond (113 kg) weeg en dit is die wêreld se verskil," sê Suleiman.
Suleiman het ook aan Boxing Scene gesê hy verwag teenkanting vir so 'n besluit.
"Dit is 'n verandering en as dit gebeur kan daar teenkanting wees, want dit druis in teen die geskiedenis, al die rekords, statistieke en hoe dinge gesien word. Maar al daardie goed is sekondêr, want wat saak maak is die veiligheid en gesondheid van die boksers," sê hy.
"Die werklikheid is dat daar gevegte is waar die fisieke verskil (in gewig) gevaarlik raak. In die juniorswaargewigafdeling is die afsnypunt 200 pond (90 kg) en daarna is daar geen beperking nie."
Suleiman sê hy sal sy mediese span ses maande gee om te kyk of dit werklik nodig is om 'n afdeling vir superswaargewigte te skep.
Dawid teen Goliat . . . David Haye (regs) in aksie in 2009 teen Nikolai Valuev. Foto: Getty Images
En die Dawid het toe vir Goliat verslaan. David Haye het Nikolai Valuev (regs) met enkele punte geklop. Foto: Getty Images
Mike Tyson het ongeveer 109 kg geweeg toe hy op sy beste in die bokskryt was. Foto: Getty Images
Boksliefhebbers sal dalk voorbeelde uit die verlede gebruik om te wys dat dit nie noodwendig altyd die groter bokser is wat 'n geveg teen 'n kleiner een wen nie. Dink maar aan Jack Dempsey teen Jess Willard en meer onlangs David Haye teen Nikolai Valuev. Valuev het meer as 300 pond (136 kg) geweeg toe hy in 2009 teen Haye, wat op 217 pond (98 kg) ingeweeg het, verloor het.